Mange forældre synes nok, at husets børneværelser er fyldt godt op med Barbiedukker. Men der er næppe mange, der i antal overgår den nye udstilling, der søndag er åbnet i Dukkeskolen i Solbjerg på Mors. Det præcise antal har folkene bag ikke helt styr på, men udstillingen skulle i hvert fald rumme over 1000 figurer fra Barbie-universet. - Det er som at være tilbage på pigeværelset. Det er mange pigers drøm at få lov til at lege med alle de dukker, jeg har haft i hænderne den sidste uges tid, siger Britta Lyndrup, der har opbygget udstillingen sammen med sin kæreste Brian Rimmer. Dukkeskolen er et slags museum for børn og barnlige sjæle. Udstillingen rummer tusindvis af dukker, bamser, modelbiler og meget mere. Museet blev åbnet af ægteparret Else Marie og Jens Orla Rimmer i 2021. Else Marie har samlet på dukker, siden hun fik den første som etårig. I dag har hun en samling på omkring 25.000 eksemplarer. Brian Rimmer er Else Marie og Jens Orlas søn, og han og Britta har brugt omkring 250 timer på at placere de mange dukker med tilbehør i montre. - Det er første gang, jeg har leget med Barbie. Det har været spændende, og vi håber, at udstillingen kan være med til at vække nogle barndomsminder, siger Brian Rimmer. - Vi håber også, at folk får en rigtig wow-følelse, supplerer Britta. Barbiedukken blev opfundet af legetøjsfirmaet Mattel i 1959 - og udstillingen på Mors falder sammen med en ny Barbie-film, der rammer biograferne 21. juli.

Opsummering:
Dukkeskolen i Solbjerg åbner ny udstilling med over 1000 figurer fra Barbie-universet.